D ô v o d o v á     s p r á v a

Všeobecná časť

	Účelom predloženého návrhu zákona je doplniť zákon Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) o úpravu poslaneckého prieskumu.

	Poslanecký prieskum je významnou súčasťou kontrolnej právomoci Národnej rady Slovenskej republiky, ale rokovací poriadok ho vyslovene neupravuje. Nie sú stanovené základné pravidlá jeho konania, čo môže spôsobovať problémy. 

	Do osemnástej časti rokovacieho poriadku – Kontrolná činnosť národnej rady – sa dopĺňa § 132a, ktorý upravuje kto a ako vykonáva poslanecký prieskum, ale najmä, kde poslanecký prieskum možno vykonať. Tým bude zrejmé, kde poslanci môžu ísť na poslanecký prieskum a na druhej strane sa zabezpečí, že kontrolovaný subjekt nebude môcť vykonanie poslaneckého prieskumu odmietnuť a stanovia sa práva poslancov pri výkone poslaneckého prieskumu a povinnosti subjektu, kde sa tento prieskum vykonáva.

	Návrh zákona je v súlade s Ústavou Slovenskej republiky a s medzinárodnými zmluvami a medzinárodnými záväzkami, ktorými je Slovenská republika viazaná.

	Návrh zákona nebude mať dopad na štátny rozpočet a ani na rozpočty VÚC a obcí a nevyžiada si nároky na pracovné miesta.